Candidat la Primăria Capitalei, Gabriela Firea, își prezintă proiectul pentru decongestionarea traficului din București. Firea susține că este nevoie de un program integrat, prin intermediul căruia să se extindă liniile de metrou sau să fie construite linii complet noi, coroborat cu benzi unice pentru autobuze, dar și introducerea autobuzelor școlare.
”Noile linii de metrou sunt soluția pentru fluidizarea traficului din Capitală. Împreună cu benzi unice pentru autobuze, semafoare inteligente sau autobuzele școlare poate fi redus timpul prețios pe care-l pierdem cu toții zilnic. Cu susținerea Guvernului României și a primarilor din București, a parlamentarilor și europarlamentarilor, vom construi noi linii de metrou.
Am avut o discuție constructivă cu angajații care lucrează pentru metroul bucureștean, membri ai Sindicatului Liber din Metrou. Îi mulțumesc liderului de sindicat Marian Artimon pentru oportunitatea de a-mi prezenta viziunea pentru viitorul metroului, dar să le și ascult nevoile.
Planurile pentru metrou sunt mari și sunt convinsă că prin colaborarea dintre Primăria Capitalei și Guvernul României, cu fondurile europene atrase cu ajutorul europarlamentarilor români, se vor construi stații în plus pentru traseele existente și linii noi.
Dezvoltarea și extinderea metroului se va face astfel:
- M4 Gara de Nord – Gara Progresul (PMB + Primăria Sector 4)
- M2 până în orașul Voluntari și comuna Berceni (PMB + Primăria Sector 4 + CJ Ilfov + localități din Ilfov)
- M7 Bragadiru – Piața Unirii – Afumați (asociere PMB + CJ Ilfov – primării de sector – Metrorex)
Planul este aprobat și trebuie atrase fondurile europene
SOLUȚII există! Trebuie doar aplicat Planul de Mobilitate Urbană Durabilă 2016 – 2030, realizat împreună cu specialiștii BERD, aprobat în 2017, în mandatul meu ca primar general.
Marile proiecte de infrastructură pot fi dezvoltate în Capitală folosind banii europeni. Voi milita pentru atragerea de fondurile nerambursabile, alături de colegii noștri din Parlamentul European. Relația dintre București, România și Uniunea Europeană este esențială și avem un profit enorm până acum, peste 1 miliard de euro în Capitală și aproape 70 miliarde de euro la nivel național.”, scrie Gabriela Firea.